PREDKLADACIA SPRÁVA
Návrh vyhlášky Ministerstva zdravotníctva Slovenskej republiky, ktorou sa mení a dopĺňa vyhláška Ministerstva zdravotníctva Slovenskej republiky č. 209/2014 Z. z., ktorou sa ustanovuje rozsah odbornej prípravy, rozsah požadovaných vedomostí pre skúšky odbornej spôsobilosti, podrobnosti o zriaďovaní a činnosti komisií na preskúšanie odbornej spôsobilosti, podrobnosti o skúške pred komisiou na preskúšanie odbornej spôsobilosti, obsah osvedčenia o odbornej spôsobilosti a rozsah aktualizačnej odbornej prípravy v znení vyhlášky č. 222/2018 Z. z. (ďalej len „návrh vyhlášky“) sa predkladá ako iniciatívny materiál v súvislosti so zmenami v zákone č. 165/2026 Z. z., ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a ktorým sa  menia a dopĺňajú niektoré zákony (ďalej len „novela zákona č. 355/2007 Z. z.“)
Vyhláška Ministerstva zdravotníctva Slovenskej republiky č. 209/2014 Z. z., ktorou sa ustanovuje rozsah odbornej prípravy, rozsah požadovaných vedomostí pre skúšky odbornej spôsobilosti, podrobnosti o zriaďovaní a činnosti komisií na preskúšanie odbornej spôsobilosti, podrobnosti o skúške pred komisiou na preskúšanie odbornej spôsobilosti, obsah osvedčenia o odbornej spôsobilosti a rozsah aktualizačnej odbornej prípravy v znení vyhlášky č. 222/2018 Z. z. je jedným z vykonávacích predpisov zákona č. 355/2007 Z. z. 
Cieľom predloženého návrhu vyhlášky je zosúladenie vyhlášky s novelou zákona č. 355/2007 Z. z., nakoľko v § 15 novely zákona č. 355/2007 Z. z. sú niektoré názvy odborných spôsobilostí terminologicky upravené. Predmetom návrhu novely vyhlášky je aj aktualizácia rozsahu požadovaných vedomostí pre skúšky odbornej spôsobilosti. V novele zákona č. 355/2007 Z. z. sa zavádza nový druh odbornej spôsobilosti, a to odborná spôsobilosť na prácu s prípravkami na profesionálne použitie na reguláciu živočíšnych škodcov fumigáciou. Z uvedeného dôvodu sa v návrhu vyhlášky ustanovuje rozsah odbornej prípravy na overenie odbornej spôsobilosti na prácu s prípravkami na profesionálne použitie na reguláciu živočíšnych škodcov fumigáciou, rozsah požadovaných vedomostí pre skúšky odbornej spôsobilosti na prácu s prípravkami na profesionálne použitie na reguláciu živočíšnych škodcov fumigáciou a rozsah aktualizačnej odbornej prípravy pre držiteľov osvedčenia odbornej spôsobilosti na prácu s prípravkami na profesionálne použitie na reguláciu živočíšnych škodcov fumigáciou.
Návrh vyhlášky nie je predmetom vnútrokomunitárneho pripomienkového konania.
Návrh vyhlášky je v súlade s Európskou chartou miestnej samosprávy.
Dátum nadobudnutia účinnosti vyhlášky sa navrhuje od 1. októbra 2026. 

